Boda Magdolna

 *(reggelek)*

kávé gőzében emberarcok

félbeharapott kekszek

a tányérokon

a kirakatüvegen

színes lepke

valaki összenyomta

nézd

műanyag volt ez is, nem vérzett

a sarokba dobálva

minden mint

megunt játékok

széttépett fénykép

szétgurult gombok

elfeslett kombiné

és sebtapaszok: szívre?

nézd

műanyag volt ez is, nem vérzett

*(menni kell)*

Nem tudom hol laksz

ezért minden ablakon bezörgetek

megyek

lépteim aritmiás szívverések

menni menni kell

gyalog mezítláb

motoron repülőn vagy szekéren

míg meg nem talállak

akár fönn a csillagok között